雍熙二年二月，繼遷陷銀州。轉徙無常處，復連娶豪族，漸以強大，而西人以李氏世着恩德，往往多歸之。繼遷因語其豪右曰：「李氏世有西土，今一日絕之，爾等不忘李氏，能從我興復乎？」衆曰：「諾。」遂與弟繼衝赴夏州詐降，誘殺曹光實於葭蘆川。因襲據銀州，復破會州，焚城郭而去。事聞，朝廷遣知秦州田仁朗等將兵討之。